Απόφαση της Επιτροπής

της 15ης Φεβρουαρίου 2001

για την τροποποίηση της απόφασης 1999/283/ΕΚ όσον αφορά τους όρους υγειονομικού ελέγχου και κτηνιατρικών πιστοποιητικών που απαιτούνται για την εισαγωγή νωπών κρεάτων από ορισμένες αφρικανικές χώρες, ώστε να ληφθεί υπόψη η υγειονομική κατάσταση στη Νότια Αφρική και στη Ζουαζιλάνδη

[κοινοποιηθείσα υπό τον αριθμό Ε(2001) 379]

(Κείμενο που παρουσιάζει ενδιαφέρον για τον ΕΟΧ)

(2001/164/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, όσον αφορά τα υγειονομικά προβλήματα και τον υγειονομικό έλεγχο κατά την εισαγωγή βοοειδών, χοίρων, αιγοπροβάτων, νωπών κρεάτων ή προϊόντων με βάση το κρέας προερχόμενων από τρίτες χώρες(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 14 παράγραφος 3 και το άρ- θρο 22,

Εκτιμώντας τα ακόλουθα:

(1) Οι όροι υγειονομικού ελέγχου και κτηνιατρικής πιστοποίησης που απαιτούνται για τις εισαγωγές νωπών κρεάτων από ορισμένες αφρικανικές χώρες ορίζονται στην απόφαση 1999/283/ΕΚ της Επιτροπής(3).

(2) Οι εισαγωγές νωπού κρέατος από τη Νότια Αφρική πραγματοποιούνται μόνον από ένα τμήμα του εδάφους της χώρας αυτής, το οποίο έχει αναγνωριστεί από την Ευρωπαϊκή Κοινότητα ως επίσημα απαλλαγμένο από τον αφθώδη πυρετό.

(3) Στις 30 Νοεμβρίου 2000 επιβεβαιώθηκε η εμφάνιση κρούσματος αφθώδους πυρετού στην Νότια Αφρική στην επαρχία Mpumalanga, στην απαλλαγμένη περιοχή.

(4) Η κατάσταση αυτή μπορεί να θέσει σοβαρά σε κίνδυνο το ζωικό κεφάλαιο της Κοινότητας, λαμβανομένων υπόψη των εισαγωγών προϊόντων δίχηλων ζώων.

(5) Οι αρμόδιες αρχές της Νότιας Αφρικής έχουν παράσχει επαρκείς εγγυήσεις όσον αφορά τα μέτρα που έχουν ληφθεί για τον έλεγχο των μετακινήσεων των ζώων των ειδών που μπορεί να μολυνθούν εντός και εκτός των μολυσμένων περιοχών, ιδίως με τη δήλωση, γύρω από την εστία στην επαρχία Mpumalanga, ζώνης ελέγχου στην οποία θα διενεργηθεί εμβολιασμός για τον αφθώδη πυρετό.

(6) Συνεπώς, είναι αναγκαίο να καθορισθεί εκ νέου το έδαφος της Νότιας Αφρικής από το οποίο επιτρέπονται οι εισαγωγές στην Κοινότητα νωπού κρέατος.

(7) Στις 30 Νοεμβρίου 2000 επιβεβαιώθηκε η εμφάνιση κρούσματος αφθώδους πυρετού σε βοοειδή καταγωγής Νότιας Αφρικής σε εγκεκριμένο από την Κοινότητα σφαγείο στη Ζουαζιλάνδη.

(8) Σύμφωνα με την οδηγία 72/462/ΕΟΚ μια τρίτη χώρα μπορεί να συνεχίσει να θεωρείται ως απαλλαγμένη από τον αφθώδη πυρετό για δύο χρόνια τουλάχιστον, ακόμη και αν έχει καταγραφεί περιορισμένος αριθμός κρουσμάτων της νόσου σε συγκεκριμένο τμήμα του εδάφους της χώρας, υπό τον όρο ότι τα εν λόγω κρούσματα εξαλείφθηκαν εντός περιόδου μικρότερης των τριών μηνών.

(9) Οι αρμόδιες αρχές της Ζουαζιλάνδης έχουν παράσχει επαρκείς εγγυήσεις όσον αφορά τα μέτρα που έχουν ληφθεί για την εξάλειψη του κρούσματος αφθώδους πυρετού και, στις 23 Δεκεμβρίου 2000, έπαψαν να ισχύουν οι περιορισμοί που είχαν τεθεί στο σφαγείο.

(10) Συνεπώς, οι εισαγωγές στην Κοινότητα κρέατος από τη Ζουαζιλάνδη μπορούν να πραγματοποιούνται εκ νέου από την 1η Μαρτίου 2001. Ωστόσο πρέπει να προβλεφθεί ειδική υποσημείωση στο σχετικό πιστοποιητικό για να διευκρινιστεί το θέμα αυτό.

(11) Η απόφαση 1999/283/ΕΚ πρέπει να τροποποιηθεί αναλόγως.

(12) Η παρούσα απόφαση θα επανεξετασθεί βάσει της εξέλιξης της κατάστασης της νόσου.

(13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα Ι της απόφασης 1999/283/ΕΚ αντικαθίσταται από το παράρτημα της παρούσας απόφασης.

Άρθρο 2

Στο παράρτημα ΙΙΙ της απόφασης 1999/283/ΕΚ, το υγειονομικό πιστοποιητικό, υπόδειγμα Α, τροποποιείται μέχρι την 1η Δεκεμβρίου 2001 με την προσθήκη της υποσημείωσης (5) στο τέλος της παραγράφου 1 ως εξής: "(5) Στην περίπτωση της Ζουαζιλάνδης, με την επιφύλαξη του κρούσματος αφθώδους πυρετού που επιβεβαιώθηκε στο σφαγείο στις 30 Νοεμβρίου 2000, η χώρα μπορεί να θεωρηθεί ως απαλλαγμένη από τον αφθώδη πυρετό για δώδεκα μήνες τουλάχιστον από την 1η Μαρτίου 2001."

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 15 Φεβρουαρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 110 της 28.4.1999, σ. 16.

ΠΑΡΑΡΤΗΜΑ

"ΠΑΡΑΡΤΗΜΑ Ι

ΠΕΡΙΓΡΑΦΗ ΤΩΝ ΕΔΑΦΩΝ ΟΡΙΣΜΕΝΩΝ ΑΦΡΙΚΑΝΙΚΩΝ ΧΩΡΩΝ, Η ΟΠΟΙΑ ΚΑΤΑΡΤΙΣΤΗΚΕ ΓΙΑ ΤΟΥΣ ΣΚΟΠΟΥΣ ΤΗΣ ΚΤΗΝΙΑΤΡΙΚΗΣ ΠΙΣΤΟΠΟΙΗΣΗΣ ΤΗΣ ΥΓΕΙΑΣ ΤΩΝ ΖΩΩΝ

>ΘΕΣΗ ΠΙΝΑΚΑ>"